La flavescència daurada de la vinya és una plaga classificada de quarantena en l'àmbit de la Unió Europea, regulada actualment pel Reglament (UE) 2019/2072 de la Comissió, de 28 de novembre, pel qual s'estableixen condicions uniformes per a l'execució del Reglament (UE) 2016/2031, el qual va entrar en vigor el 14 de desembre de 2019.
A Catalunya, aquesta plaga fins ara ha estat regulada per l'Ordre AAR/18/2007, de 30 de gener, per la qual es va declarar d'utilitat pública a Catalunya la prevenció i lluita contra la flavescència daurada de la vinya i es van establir mesures obligatòries per lluitar-hi en contra.
La Directiva 2009/128/CE, de 21 d'octubre, per la qual s'estableix el marc d'actuació comunitària per aconseguir un ús sostenible dels plaguicides, va ser transposada a l'ordenament jurídic espanyol pel Reial decret 1311/2012, de 14 de setembre, sobre l'ús sostenible dels productes fitosanitaris, i es va implantar la Gestió Integrada de Plagues (GIP).
El Decret 137/2014, de 7 d'octubre, sobre mesures per evitar la introducció i propagació d'organismes nocius especialment perillosos per als vegetals i productes vegetals, estableix que per ordre del/de la conseller/a competent en matèria de sanitat vegetal es pot efectuar la qualificació d'utilitat pública de la lluita contra els organismes nocius especialment perillosos per als vegetals, en la qual es poden establir totes aquelles mesures de protecció i de lluita que es considerin necessàries.
En aquest marc normatiu, l'Ordre ARP/198/2015, de 25 de juny, va modificar Ordre AAR/18/2007, de 30 de gener, per suprimir el nombre concret de tractaments que han de fer els viticultors i deixar-ho obert a les necessitats de cada campanya vitícola.
El 14 de desembre de 2019, va entrar en vigor el Reglament (UE) 2016/2031 relatiu a les mesures de protecció contra les plagues dels vegetals, l'article 91 del qual estableix que els planteristes podran dotar-se de plans de gestió contra el risc de plagues, on es farà una anàlisi dels punts crítics i la seva gestió, per la qual cosa no escau fixar el nombre de tractaments que han d'efectuar els planters per al control de la plaga.
Igualment, l'experiència adquirida en aquests darrers anys en la prevenció i lluita contra aquesta plaga fa necessària una modificació de les mesures de lluita obligatòries als planters i de les mesures fitosanitàries addicionals respecte de les adoptades quan es va declarar l'existència de la plaga.
Conseqüentment, a proposta de la Direcció General d'Agricultura i Ramaderia i en ús de les atribucions que m'han estat conferides,
Es modifica l'article 4 de l'Ordre AAR/18/2007, de 30 de gener, per la qual s'adopten mesures obligatòries contra la flavescència daurada de la vinya, el qual queda redactat de la manera següent:
"A les comarques on s'hagi constatat la presència de la flavescència daurada de la vinya, les persones titulars dels planters de vinya han d'aplicar els tractaments insecticides obligatoris contra l'insecte vector Scaphoideus titanus de la flavescència daurada a les seves parcel·les de producció.
Els moments i insecticides a utilitzar per fer els tractaments esmentats, els els comunicarà anualment el Servei de Sanitat Vegetal del Departament d'Agricultura, Ramaderia, Pesca i Alimentació.
Les persones titulars deixaran constància escrita de l'aplicació d'aquests tractaments fitosanitaris i concretament de les dates d'execució, els productes i les dosis emprades".